Ngə́ lə́ bɔ̄ naa, á é sí Ńtondôbə Zambá woe a ngávə́ wa nə́ e nə éńdzóe, bə́ kə́ sɔm ḿbǐm mod ó dzōgó âfan, təge yəm é mod a wé, 2bətsíg bə́ ńtól bóe ai bəsaŋ bə́kálara bóe bâyi kə́ vəg ńtíé ḿbim ó nə́ ai mǎl yā ngɔ́dɔ́, 3abǒg tē báyi yəm é dzāl ládaŋ babi ai m̀bim; éyɔ̌ŋ te mvindí bǒd yā dzāl tē yáyi nɔŋ étɔŋ ngál nyǎg yā é ngə́lə́ təge bɔ̌ bīsíé ngə́ álíndī bīkálíg. 4Mvindí bǒd yā dzǎl tē yâyi kə ai étɔ̄ŋ ngál nyag dzí á ńlō óswé yā wáhə̄lē kig é vóm bâkə̌ kig kídi áfūb ngə́ ámyǎs mvɔŋ, eyɔ̌ŋ tē báyi búg étɔŋ ńgál nyag kíŋ á ńlod óswé tē. 5Bəfada, bɔ́n bə́ Lévi, bâyi sɔ́, amú ḿbɔ̄ Ǹtondôbə Zambá woe a ngátɔ́b ású ésíé dzíé, ai nâ bə́ kúb ǹtótōmaamaa á dzwé Ńtondôbə, ḿbɔ̄ bə́ bə̄lə́ ngul yǎ ákɔ́bɔ̄ mə̄dzó mə́sə ai átsīg bitɔ̌m məndǔm. 6Eyɔ̌ŋ tē hḿ bənyiá bódǒ yā é dzāl ládaŋ babi ai ḿbīm mod ví báyi sob mɔ́ á ńlod óswé, á étɔŋ ńgál nyag yā bəhə́ wé á yób. 7Bə́ ngafála bíbúg bī, bɔ́ nâ: “Mɔ́ máán má ndzí kig soě məkǐ á sí ńdɔ̄ fə̄ mís máán má ndzí kig yén dzóm. 8Búdígi ayɔŋ dóe Ísraɛ̂l wa Ǹtondôbə yǎ ó ngākode dɔ́, tə wadzóge nâ məkǐ mə́ ḿfúfúb mod mə́ sōébán á zāŋ ayɔŋ dóē Ísraɛ̂l.” Eyɔ̌ŋ tē báyi vaa áyə̌m yā məkǐ mə́tē. 9Ńdɔ̄ hḿ myāyi tə́lē mvéndé á zāŋ dzāān eki təge soe ézā məkǐ á sí ngə́ myāyi nyiŋ sósōó á mís mə́ Ńtondôbə.